Ons volk het volkome kulturele selfmoord gepleeg wat uiteindelik gelei het tot politieke selfmoord, en as ons nie omdraai nie, sal lei na volkome volksmoord. En die mens wat hierdie twee geïntegreerde sake van mekaar wil skei is 'n dwaas. Die wisselwerking tussen politiek en kultuur is vir die onthalwe van 'n staande volk van die grootste belang: verwaarloos hy die een, verloor hy die ander baie gou. Ook beskerm die een die ander en wanneer die regte politieke leiding dáár is word 'n volk se kultuurbasis versterk en behou hy sy mag. So kan alleen 'n volk wat weer vierkantig begin waghou oor sy kulturele sake, vertrou om weer die politieke mag in sy land te bekom en te behou. Selfs sou hy die mag van selfbeskikking deur skielike Genade bekom terwyl sy kulturele waardes in die drein afgespoel is soos nou, sal hy daardie politieke mag vinniger verloor as wat hy dit bekom het.
Dit wil voorkom of die vyande van die Afrikaner 'n beter besef van die ontsaglike waarde van 'n volk se kultuur het as die Afrikaner self. Hulle het ook goed geweet dat hulle ons volk kan 'bestuur' deur ons denke te 'orden'. Omdat ons nie ons 'heiligdom' beskerm het nie, kon hulle dit deur middel van volmaakte breinspoeling vervang met wat ons ondergang sou meebring. Dit was nie baie moeilik om Afrikaners te laat glo dat politiek, kerkbywoning, suiwer taalgebruik, afsonderlike ontwikkeling, ons heldegeskiedenis en elke terrein van ons kulturele bestaan, nou uit die mode en selfs 'n sonde is nie. Ons het sonder veel weerstand plek gemaak vir 'n internasionale kultuurstyl van neusringe en kleremodes wat ons voorouers sou laat beswyk, pophelde in plek van De Wet, De la Rey en Verwoerd; Harry Potter en TV in plek van opbouende lektuur; stampmusiek wat ons ore en harte laat sluit, saamwoon, ANC-gewettigde aborsies, dobbel en hoerery, alles deel van ons aangenome Swart kultuur in die naam van 'vrywording' en 'demokrasie' wat deur internasionale magte op ons afgedwing is. Die gevolg? Universiteitstudente kan nie eers behoorlik skryf, lees of spel nie; reeds twee geslagte weet feitlik niks van hulle herkoms en geskiedenis nie; ons waardes is verrot, sielloos, Godloos, en ons volk weet nie waarheen hulle oppad is nie want 'n volk wat nie weet waar hy vandaan kom en hoe hy in hierdie toestand beland het nie, kán nie weet waarheen hy oppad is nie! Dus besef die Afrikanervolk nie eers dat hy besig is om geestelik en fisies ontwapen binne die laaste loopgraaf te verkeer nie - dít wat ons volksvyande vir ons beplan het.
Ook slegs ons hemelse Vader kan ons volk die wysheid gee om ons kleinlike verskille wat daagliks deur die vyand geplant word te oorbrug, te ignoreer, en ons helderheid skenk in sy Plan met ons sodat ons die werklike slagveld kan identifiseer.
Hý alleen kan ons die heldemoed van ons voorouers gee om, soos Jaap Marais gesê het, waarlik aan die roer te kom en alles te waag om die historiese lyn van ons volk te laat voortvloei. En as ons dit vandág doen, dan ís daar hoop vir ons. Solank ons nog 'n klein Gideonsbende vorm wíl Hy Hom oor ons ontferm want dit alles strek tot eer van sy Heilige Naam. Laat ons dan vandag nog erns daarmee maak om die pad na herstel te stap, met Hom heel vooraan.
Laat ons 'ja' weer ons ja wees, en ons 'nee', ons nee.
Kom ons kyk dan eers na Bo, draai dan om en stap met vaste tred vorentoe. Want as ons wil lééf is ons onherroepelik verbind aan hiérdie pad!